b'\n_START_ARTICLE_\nTakashi Murakami\n_START_SECTION_\nBiografija\n_START_PARAGRAPH_\nTaka\xc5\xa1is Murakamis gim\xc4\x97 1962\xc2\xa0m. vasario 1 d. Tokijuje. Jis mok\xc4\x97si Tokijo nacionaliniame vaizduojam\xc5\xb3j\xc5\xb3 men\xc5\xb3 ir muzikos universitete. 1986\xc2\xa0m. \xc4\xafgijo vaizduojam\xc5\xb3j\xc5\xb3 men\xc5\xb3 bakalauro laipsn\xc4\xaf, 1993\xc2\xa0m. \xe2\x88\x92 daktaro. 1989\xc2\xa0m. Tokijuje \xc4\xafvyko pirmosios T. Murakamio personalin\xc4\x97s parodos. Po moksl\xc5\xb3 baigimo T. Murakamis spar\xc4\x8diai prad\xc4\x97jo gars\xc4\x97ti, 1995\xc2\xa0m. jo darbai pirm\xc4\x85 kart\xc4\x85 eksponuoti Europoje \xe2\x88\x92 Venecijos bienal\xc4\x97je, \xc4\xafvyko personalin\xc4\x97s parodos Pary\xc5\xbeiuje ir Stokholme. 1996\xc2\xa0m. jo tapybos ir skulpt\xc5\xabros k\xc5\xabriniai parodyti Azijos-Ramiojo vandenyno \xc5\xa1ali\xc5\xb3 \xc5\xa1iuolaikinio meno trienal\xc4\x97je Kvinslendo dail\xc4\x97s galerijoje Brisbene Australijoje. T. Murakamis buvo apmokytas tradiciniuose japon\xc5\xb3 menuose. Jis naudojo savo k\xc5\xabryboje manga ir anime b\xc5\xabding\xc4\x85 supaprastint\xc4\x85 dvimat\xc4\xaf form\xc5\xb3 vaizdavim\xc4\x85 kurdamas postmoderniojo meno k\xc5\xabrinius. \xc5\xa0i meno kryptis pavadinta Superflat terminu ir sulauk\xc4\x97 kit\xc5\xb3 pasek\xc4\x97j\xc5\xb3. 2001\xc2\xa0m. T. Murakamis \xc4\xafsteig\xc4\x97 \xe2\x80\x9eKaikai Kiki Co.\xe2\x80\x9c kompanij\xc4\x85, kuri u\xc5\xbesi\xc4\x97m\xc4\x97 menin\xc4\x97s produkcijos gamyba, atstovavimu T. Murakamiui ir kai kuriems kitiems japon\xc5\xb3 menininkams, bei meno festivalio GEISAI organizavimu. 2003\xc2\xa0m. T. Murakamis bendradarbiavo su Pranc\xc5\xabzijos \xe2\x80\x9eLouis Vuitton\xe2\x80\x9c mados namais, jo stiklo plastiko skulpt\xc5\xabra \xe2\x80\x9eMiss Ko2\xe2\x80\x9c Niujorke aukciono metu buvo parduota u\xc5\xbe 567,5 t\xc5\xabkst. JAV doleri\xc5\xb3 ir tapo brangiausiu gyvo japon\xc5\xb3 menininko k\xc5\xabriniu._NEWLINE_Apie 2005\xc2\xa0m. T. Murakamis pla\xc4\x8diai pagars\xc4\x97jo tarptautiniu mastu. Jis ne vien k\xc5\xabr\xc4\x97, bet ir dirbo meno kuratoriaus, organizatoriaus darbus, teorizavo, pristatin\xc4\x97jo Japonijos menininkus. 2007\xc2\xa0m. T. Murakamio kapitalin\xc4\x97 paroda buvo suorganizuota Los And\xc5\xbeelo \xc5\xa1iuolaikinio meno muziejuje, kuri v\xc4\x97liau parodyta \xc5\xa0iuolaikinio meno muziejuje Frankfurte prie Maino Vokietijoje, Bruklino muziejuje Niujorke JAV (2008) ir Bilbao Gugenheimo muziejuje Ispanijoje (2009). 2010\xc2\xa0m. \xc4\xafvyko T. Murakamio meno paroda Versalio r\xc5\xabmuose prie Pary\xc5\xbeiaus. 2008 m. T. Murakamio skulpt\xc5\xabra \xe2\x80\x9eMano vieni\xc5\xa1as kaubojus\xe2\x80\x9c (sukurta 1998 m.) vie\xc5\xa1o aukciono metu buvo parduota u\xc5\xbe 15,2 mln. JAV doleri\xc5\xb3, pats menininkas 2011 m. teig\xc4\x97 gyvenantis toli gra\xc5\xbeu ne prabangiai ir nei\xc5\xa1galintis kol kas nusipirkti namo. 2012\xc2\xa0m. Al Riwaq meno centre Dohoje Katare pademonstruotas T. Murakamio 100\xc2\xa0m ilgio paveikslas, skirtas 2011\xc2\xa0m. \xc5\xbeem\xc4\x97s dreb\xc4\x97jimui Japonijoje. 2013 m. T. Murakamis debiutavo kine suk\xc5\xabr\xc4\x99s vaidybin\xc4\xaf-animacin\xc4\xaf film\xc4\x85 vaikams \xe2\x80\x9eMed\xc5\xabzos akys\xe2\x80\x9c. 2014 m. \xc4\xafvyko paroda Milano karali\xc5\xa1kuosiuose r\xc5\xabmuose (Pallazo Reale). T. Murakamio k\xc5\xabrybai b\xc5\xabdinga pop, anime ir otaku kult\xc5\xabr\xc5\xb3 bruo\xc5\xbe\xc5\xb3 sintez\xc4\x97 plok\xc5\xa1tumin\xc4\x97je erdv\xc4\x97je. Jo k\xc5\xabryba priskiriama neopopmenui.'